b'\n_START_ARTICLE_\nMinbaras\n_START_PARAGRAPH_\nMinbaras \xe2\x80\x93 sakykla musulmon\xc5\xb3 \xc5\xa1ventyklose \xe2\x88\x92 me\xc4\x8det\xc4\x97se. Pagamintas i\xc5\xa1 med\xc5\xbeio, akmens arba i\xc5\xa1 abiej\xc5\xb3 med\xc5\xbeiag\xc5\xb3. Tai buvo did\xc5\xbeiausias, o kartais ir vienintelis, baldas me\xc4\x8det\xc4\x97je. Didel\xc4\x97se ir \xc5\xa1iuolaikin\xc4\x97se me\xc4\x8det\xc4\x97se minbaras yra architekt\xc5\xabrin\xc4\x97 strukt\xc5\xabra, pritaikyta pagal me\xc4\x8det\xc4\x97s mastel\xc4\xaf._NEWLINE_Minbaras kildinamas i\xc5\xa1 teis\xc4\x97jo k\xc4\x97d\xc4\x97s senov\xc4\x97s arab\xc5\xb3 kult\xc5\xabroje. Pirmasis minbaras datuojamas apie 628\xe2\x88\x92631 m. ir j\xc4\xaf u\xc5\xbesak\xc4\x97 Mahometas me\xc4\x8detei Medinoje. Tai buvo medin\xc4\x97 k\xc4\x97d\xc4\x97 su dviem laipteliais, i\xc5\xa1 kurios Mahometas sak\xc4\x97 pamokslus tikintiesiems. Pirmieji arab\xc5\xb3 kalifai priimdavo pagarb\xc4\x85 s\xc4\x97d\xc4\x97dami \xc5\xa1iame kr\xc4\x97sle. Umajad\xc5\xb3 kalifas Muavija I 670 m. \xc5\xa1iam minbarui pastat\xc4\x97 6 pakop\xc5\xb3 platform\xc4\x85. Umajad\xc5\xb3 laikotarpio metu valdovai ir j\xc5\xb3 vietininkai i\xc5\xa1 minbar\xc5\xb3 skelbdavo svarbius prane\xc5\xa1imus ir sakydavo penktadienio pamoksl\xc4\x85 tikintiesiems. Minbarai buvo pastatyti beveik visose me\xc4\x8det\xc4\x97se, labai retai daugiau nei po vien\xc4\x85 vienet\xc4\x85. Minbaras beveik visada statomas prie kiblos sienos, mihrabo de\xc5\xa1in\xc4\x97je. Minbarai taip pat buvo statomi kai kuri\xc5\xb3 medresi\xc5\xb3 susirinkim\xc5\xb3 sal\xc4\x97se ar piligrim\xc5\xb3 susirinkimo vietose, pavyzd\xc5\xbeiui, apie Mek\xc4\x85. Labiausiai paplitusi minbaro forma yra trikamp\xc4\x97s formos statinys su platforma vir\xc5\xa1uje, \xc4\xaf kuri\xc4\x85 veda siauri laipteliai. Tiek laipteliai, tiek platforma b\xc5\xabna su rankt\xc5\xabriais. Ankstyvaisiais islamo religijos plitimo metais minbarai buvo kilnojami, o kai kurie su ratukais. Kai neb\xc5\xabdavo sakomi pamokslai \xc5\xa1ie minbarai buvo perkeliami i\xc5\xa1 me\xc4\x8det\xc4\x97s \xc4\xaf sand\xc4\x97l\xc4\xaf. Tokios formos minbarai dar naudojami Magribe ir Ryt\xc5\xb3 Afrikoje. Paprastai \xc5\xa1iuolaikiniai minbarai yra stacionar\xc5\xabs. Ankstyviausias i\xc5\xa1lik\xc4\x99s minbaras yra Kairuano did\xc5\xbeiojoje me\xc4\x8det\xc4\x97je (apie IX a. vidurys) Tunise. Minbarai buvo dekoruojami med\xc5\xbeio dro\xc5\xbeybos k\xc5\xabriniais, kartais dramblio kaulu, inkrustuojami pusbrangiais akmenimis.'